Станете да отидем! - Beinsa.bg\nНай-често използвани думи в беседата: може, жена, бог, живот, има, човек, земя, аз, любов, съществува, мъж, казва, всички, съм, иска, хора ,\nНеделни беседи , София, 29 Октомври 1922г., (Неделя) 10:00ч.\n"Станете да отидем"*\n„Станете да отидем оттук!" – Накъде да отидем? – Когато малкият ученик каже да стане оттук, подразбираме, че ще отиде някъде. Къде ще отиде? – На училище. Когато богомолецът каже да стане оттук, подразбираме да отиде някъде. Къде? – На църква. Когато химикът каже да излезе от дома си, подразбира, че ще отиде в лабораторията. Когато домакинята стане рано от сън и отиде някъде, де отива? – В кухнята. Когато престъпникът напусне дома си, де отива? – В затвора. Всички хора отиват някъде. Това отиване е неизбежно.\n„Стани!" – това е глаголна форма, взета от един стар език. Тя означава съзнателна проява на човешкия живот. Когато човек си каже „стани!" – това означава съзнателна проява, с цел да извърши нещо разумно.\n„Станете да отидем!" – Къде? – Някъде. Ние сме дошли на земята. – Докога ще бъдем на земята? – Временно. Животът на земята е временен и преходен. Ако беше вечен, неизменен, реален, щяхме да останем на земята за вечни времена. Всъщност, завинаги ли оставаме на земята? Де са вашите бащи, деди и прадеди? Останаха ли на земята? Бих желал да видя поне един човек, останал завинаги на земята. Мислите ли, че вие ще останете за вечни времена на земята? Ако ви запитам, ще останете ли завинаги на земята, вие ще кажете: После ще говорим за тази работа. Според мене, хора, които отлагат работите за после, не са умни. Преди да започнеш една работа, първо ще я обмислиш, а после ще пристъпиш към прилагането й. Остане ли да я обмисляш, след като я започнеш, нищо няма да свършиш. Казваш: Да видя, да повярвам, да опитам. – Не да видя, но ще видиш; не да повярвам, но ще повярваш; не да опитам, но ще опиташ. – Ама повярвай, имай доверие в мене! – Няма да пристъпваш слепешката, но с отворени очи. Ще приложиш вярата си на опит. Когато математикът иска да докаже една реалност, той си служи по два начина: първо я отрича, после я приема. Професорът развива пред студентите въпроса за съществуването на Бога. Той казва: Според едни научни данни Бог не съществува. Да допуснем тогава, че Бог не съществува. Питам: Как може професорът да доказва това, което не съществува? Значи, той доказва една отрицателна мисъл. Всъщност, няма защо да доказваш това, което не съществува. – Няма Бог. – Щом няма Бог, няма защо да доказваш това. Обаче, едно е вярно: Всяко нещо, което отказваш, съществува. Ако светлината не съществуваше, ти никога не би могъл да я отречеш. – Защо? – Защото не би имал никаква представа за нея. Следователно, всяко нещо, за което нямаш представа, не може нито да се отказва, нито да се доказва. Всеки, който се опитва да докаже несъществуването на Бога, той е започнал да работи с отрицателната истина. Можеш да започнеш с отрицателна мисъл, но, в края на краищата, ще докажеш положителната мисъл.\nКакво се разбира под думите „Бог не съществува"? Това означава, че Бог не е в сенките на нещата. В този смисъл, светът е сянка на Бога. Значи, Бог не съществува в своята сянка. Това не показва, че извън сянката си дървото не съществува. И без сянката си дървото съществува и се проявява. Сянката зависи от дървото, но не и дървото от сянката. Като говоря за сянката на дървото и самото дърво, нямам намерение да доказвам съществуването на Бога. Не е важно доказването на нещата, но човек трябва да има ясна представа за истината. Да поддържа съществуването на Бога, това значи, че приемаш нещата близо до себе си, в съзнанието си. Да Го отричаш, това значи, да приемаш нещата далеч от себе си, от своето съзнание. Човек допуща в съзнанието си само онова, което вижда и разбира. Щом не вижда и не разбира нещо, той не го приема в съзнанието си. Не е въпрос, дали Бог съществува, или не. Важно е, че човек е проява на Бога, т.е. той е даденото. Така разсъждават някои философи. Според тях, Бог не съществува, а човек съществува. Човекът, даденото съществува, а Началото, от което човек излиза, не съществува. Те започват от даденото и с него доказват всичко. Значи, щом имаш едно дадено, с него ще докажеш всичко. Ето, и аз започвам с даденото. Кое е даденото в човека? – Неговият ум. – Има ли второ дадено? – Сърцето. – Третото дадено? - Волята. Сега ще работя с три дадени величини – ум, сърце и воля. Казвам: Едната величина е мъжът, другата - жената, а третата – Бог. В геометрията е казано: Две величини, поотделно равни на трета, са равни помежду си. Значи, жената е равна на мъжа. С други думи казано: Проявеният Бог в мъжа е равен на проявения Бог в жената. Това може да се докаже математически, с ред формули. Сега теглят мозъка на мъжа и на жената и казват, че мозъкът на мъжа тежал повече от мозъка на жената. Следователно, в интелектуално отношение мъжът стои по-високо от жената. Това не зависи от теглото на мозъка, но от възможностите, вложени в ума, сърцето и волята на мъжа и на жената. Аз казвам: Вложените възможности в ума, сърцето и волята на мъжа са равни на вложените възможности в ума, сърцето и волята на жената. Ако това не е така, никаква хармония не може да се възстанови между мъжа и жената. Между тях няма да съществува никакво равновесие. Дето няма равновесие, не може да се говори за хармония; дето няма хармония, никакво растене не може да се очаква. В Битието само равните величини причиняват растене. Замествам понятието мъж с вечния принцип в света, с възможностите на мъдростта, с Божествената мъдрост, а понятието жена с вечния принцип на любовта, с Божествената любов. Значи, възможностите, които съществуват в мъдростта, са равни на възможностите в любовта. С други думи казано: Всяка възможност на мъдростта се реализира от възможностите на любовта и всяка възможност на любовта се реализира от възможностите на мъдростта.\nИ тъй, какво ще отговорите на въпроса: Що е мъжът? Ще кажете, че мъжът е същество, което мисли. Обаче, в ума има толкова мисли, колкото в сърцето чувства и желания. На всяка мисъл отговаря едно чувство или едно желание, и на всяко желание и чувство отговаря по една мисъл. Всяко желание се реализира в своята мисъл, и всяка мисъл се реализира в своето желание. Това е закон, който съществува и в отношенията между хората. Например, в живота срещате мъже и жени, братя и сестри, приятели и приятелки. Това са полюси, които се привличат. Следователно, между мъже и между жени приятелство не съществува. Може да се говори за приятелство, но само между мъж и жена. Между двама мъже или две жени никакво приятелство не съществува. Дето има приятелство, там има и вражда. Значи, между мъже и жени има приятелство, има и вражда. Може ли човек сам със себе си да враждува? Да враждуваш със себе си,.това значи, при най-малката грешка сам да се унищожиш. Всеки човек има добро мнение за себе си, затова е снизходителен към своите грешки. Казваш: Не искам да бъда жена, мъж искам да бъда. – Знаеш ли, какво е предназначението на мъжа и на жената? Жената иска да бъде мъж, но мъжът не иска да бъде жена. Защо жената иска да бъде мъж, а мъжът не иска да бъде жена? Понеже жената е излязла от мъжа, иска да се върне при него, да стане мъж. Понеже мъжът не е излязъл от жената, той не иска да се върне при нея, да стане жена. Той казва: Жената ще дойде при мене, няма защо аз да отивам при нея.\nПитам: Кое е по-голямо – което се движи към нещо, или което стои на едно място? Кой е по-силен: живият, или мъртвият? Който стои и не работи, или който се движи н работи? Ще кажете, че живият е по-силен от мъртвия. Аз ще ви докажа обратното, а именно: мъртвият е по-силен от живия. Взимам два жълъда: единият турям в хамбара, между много жълъди, а другия посаждам в земята, при условие да изгние и умре. Кой от двата жълъда е по-силен: който е оставен в хамбара да живее, или който е посаден в земята, при условие, да умре. Вторият жълъд е по-силен. Още на пролетта той ще изникне и след няколко години ще бъде хиляди пъти ио-силен от жълъда в хамбара. В заключение на това казвам: Има смърт в растенето, в проявата; има живот в застоя, в непроявата. Привидно, това са парадокси, които нямат никакво приложение в живота. Лесно се доказва, че живият е по-силен от мъртвия, но мъчно се доказва обратното, че мъртвият е по-силен от живия. Последното твърдение ние само допущаме, а първото го доказваме. Щом нещо не може да се докаже, може да се отрече. Отричането е също такава необходимост, каквато и доказването. За да се убедиш в известна истина, първо трябва да я отречеш. Така, по негативен начин, човек се утвърждава в истината. За да реализира тази истина, той трябва да я възприеме. Следователно, ако искаш да усилиш убеждението си, или да усилиш вярата си в истината, откажи се от нея. Ако искаш да увеличиш житото в хамбара, посади го в земята. Там то ще се умножи. Да се отречеш от една истина, това значи, да я поставиш временно при условия, при които тя може да се прояви; да възприемеш една истина, това значи, да й дадеш такова място в себе си, при което тя може да се реализира.\nВ природата съществуват два процеса: отричане и приемане, разпръсване и събиране, излизане от себе си и вгълбяване в себе си. Въз основа на това, бедният иска да се разшири, а богатият – да се събере на едно място. Покажете на бедния една голяма нива и го слушайте какво говори. Той казва: Да е моя тази нива, зная, какво да правя. Като му я дадат, той веднага я засява, ожънва и събира житото в хамбара, с желание, следната година да засее по-голямо място и да получи повече плод. Той се радва, че се е разширил. Човек може да събере цяла вечност в един хамбар. Под „вечност" разбирам условията, при които животът се проявява. Посятото жито на голямата нива може да се събере в малък хамбар. Значи, и най-големите възможности могат да се съберат в малко пространство. Материята на мозъка е скрита в малко пространство, но знаете ли, какво голямо пространство е заемала преди да се ограничи? Днес мозъкът се е затворил в малък хамбар, като житото в житницата. Вашата работа се определя в обработване на възможностите на мозъка чрез мислите, чувствата и постъпките ви.\nХристос казва: „Станете да отидем!" – Къде? – При Бога. Днес всички хора не отиват при Бога. И свещеникът влезе в черква, тури епитрахила си, вземе кандилница и свещ в ръка и чете: „Да отидем при Бога!" Това не е отиване при Бога. Когато младата мома се облече в булска рокля, с венец на главата и китара в ръка, отива ли тя, всъщност, при своя възлюбен? Тя казва, че се жени, че отива при своя избраник, но тя го лъже. Той се мами, че момата иде при него, но не знае, че тя иска само да се осигури. И момата се лъже, че момъкът иде при нея. И той иска да се осигури. Значи, младите се мамят, лъжат се, а старите се заблуждават. Момата се накичи, облече бяла рокля и казва на момъка: Настанаха щастливи дни за нас! И момъкът, от своя страна, се облече с нови дрехи, тури китка на дрехата си и казва на момата: Ние сме родени един за друг! Животът показва дали, наистина, настанаха щастливи дни и доколко те са един за друг. Те виждат, че нито той е за нея, нито тя – за него. – Защо? – Защото възможностите на Бога не са проявени нито чрез мъжа, нито чрез жената. И двамата са лишени от тези възможности.\nСега, чрез сравнение, ще докажа горната мисъл. Любовта, първата възможност в света, представя земята. Така я приемам аз. Светлината представя мъдростта. Имате, значи, две възможности, с които разполагате – земя и светлина. Взимам житно зрънце или ябълчна семка и ги посаждам в земята. Както семето не може без почва и светлина, така и човек не може да израсте без любов и мъдрост. Значи, любовта отдолу, като почва и мъдростта отгоре, като светлина, са главните условия за проява на мъжа и жената, за хармония между тях. Като знаеш това, не казвай, че не можеш да живееш и да се разбираш с мъжа или с жена си, но се запитай: Имам ли почва под себе си? Имам ли светлина над себе си? Ако отнемете светлината на кое и да е растение, в скоро време то ще пожълтее и изсъхне. В този смисъл, жената е почвата, а мъжът – светлината. Затова се казва, че нито без жена може, нито без мъж. Това са символи. Обаче, като се натъкнете на своите стари възгледи, казвате: Защо жената да е земя, а мъжът – светлина? Какво лошо има в това? Жената носи земята, а мъжът – светлината. Те трябва да се съединят в едно цяло, за да се проявяват чрез тях всички добродетели. – Каква е целта на нашия живот? – Да бъдете добродетелни. Ученият ще каже, че целта на живота е човек да стане културен, да има знания, да прави изобретения. Един учен измислил аероплана. Каква е целта на аероплана? Да разрушава градовете. Друг учен измислил особен параход, чрез който да пренася далнобойните оръдия. Какво се постига с тези изобретения? Дохожда ли се до целта на живота? Ще кажете, че учените са измислили особени пилюли за хранене, които заместват всички храни. Достатъчно е човек да хапне едно пилюлче, за да се чувства задоволен от храна за цели 24 часа. – Това не е достатъчно. Питам: Кой учен е могъл да създаде един плод, като тези на природата? Никой не може да надмине природата, нито да я подчини. Въпреки това, учените искат да станат независими, да се освободят от влиянието на природата, да станат богове. Ще станат богове, но на робството и на ограничението. Когато хората хванат един здрав, силен вол, веднага го впрягат и завеждат на нивата да оре. Казват: Този вол е бог на воловете. Под „Бог" разбират силно същество. Обаче, всякога силното хваща слабото и го туря на работа.\nХристос казва: „Станете да отидем оттук!" Така казват и културните хора. Като стоят на едно място известно време, насищат се на всичко и казват: Станете да отидем оттук. Не казвам, че сегашната култура е лоша, но човек трябва да мисли, да разбере смисъла на живота. Смисълът на човешкия живот е в забогатяването. Бедният иска да стане богат. – Защо? – За да придобие условия за развиване. Невежият иска да стане учен, да забогатее в знания, защото и знанието носи условия за развиване. Човек се нуждае от книги, от лаборатория, за да се развива. Природата е предвидила всичко. Тя е най-великата лаборатория, в която човек може да прави своите опити и да се развива. Всичко, нужно за човешкото развитие, е вложено в земята. Жената е библиотекарка на земята. Като дойде нейният възлюбен на земята, тя го въвежда в тази лаборатория, показва му всички книги и пособия, с които може да си служи. Щом изучи науката на земята, той й казва: Сега, аз ще те заведа на слънцето, отдето дойдох, да ти покажа, какво трябва да научиш. Така ще дойде човек до истинското развитие. Тя ще слезе на земята, той ще остане горе. После, той ще слезе долу, тя ще се качи на слънцето. В това движение отгоре надолу и отдолу – нагоре се крие развитието на човека. Докато мъжът е на слънцето, а жената на земята, те ще се разбират. Съберат ли се на едно място, никакво разбирателство не може да има между тях. Сега мъжът казва на жената: Ти ще дойдеш при мене. Жената казва на мъжа: Ти ела при мене. Когато мъжът отиде при жената хората го съжаляват. Той се намира в положението на приведен зет. Когато попитат турчина, как живее, той казва: Като приведен зет. Значи, положението на приведения зет не е добро. Остане ли мъжът да живее при жена си на земята, работата му не върви добре. Остане ли женатата на слънцето, при мъжа си, и нейната работа остава назад. Жената ще живее на земята, а мъжът – на слънцето. Съществената задача на жената е да придобие любов в сърцето си. Ако от сърцето на жената не извира любов, тя не е жена. Ако мъжът не е извор на светлина, той не е мъж. В такъв случай, нищо не постигат. Следователно, ако искаш да бъдеш жена, от сърцето ти трябва да извира любов, както от чистия планински извор блика вода, която пои всичко живо. Ако искаш да бъдеш мъж, от ума ти трябва да блика светлина, да осветява целия свят.\n„Станете да отидем оттук!" Питате: Какво искал да каже Христос с тези думи? – Не е важно, какво искал да каже Христос. Важно е, какво е проявил. Какво ще кажете, ако ви попитам, защо се жените? Ще кажете, че женитбата е необходима за размножаване на хората, за поддържане на рода. – Защо трябва да се поддържа родът? – Не знаем. – Според мене, човек трябва да знае защо постъпва по един или друг начин, защо прави нещо. Ученикът учи, за да придобие знание, чрез което осмисля живота си или си създава карцера. Като се стреми към знанието, всеки човек си поставя различни цели. Хората не разбират, защо в известен случай човек може да се ожени, а в друг случай – не може. Ще кажете, че това е парадокс. Според мене, само младите се женят, а старите умират. Това е закон. Когато един умира, друг се ражда; когато един се жени, друг умира. Да се ожениш, това значи, да станеш собственик, да владееш нещо. Мъжът владее жена си, а жената владее мъжа. Щом имаш владение, ще ти дадат крепостен акт. Мъжът казва: Ожених се за еди-коя си Мара. Тя е длъжна да става сутрин рано, да свари млякото и кафето, да ми приготви закуска. После да приготви хубав обяд, а вечерта да направи кюфтета. Ако не изпълни тези задължения, очаква я глоба. Това значи да се ожениш: да владееш нещо с крепостен акт и да имаш право на давност. Ще подпишеш крепостния акт и ще влезеш във владение на тази собственост. След всичко това, ще кажат, че Бог съчетава хората, че женитбата е от Бога. Ако е така, как смеят хората да се развеждат? Ако женитбата е Божествен закон, как може да се разрешава с човешки закони? Защо се развеждат мъже и жени? Че някой мъж се срещал с чужди жени, че не се връщал вкъщи, веднага дават развод на жената. Отде знаят, че мъжът не води правилен живот? Аз мога да ви докажа, че съществуват само един мъж и само една жена. Щом има само една жена, отде са дошли другите? Значи, мъжът има само една жена, следователно, и останалите са му близки – сестри на собствената му жена. Ще възразите, че не съм прав. Аз съм прав, а вие сте крив. Поддържам: Докато жената мисли, че съществуват много жени, тя всякога ще подозира мъжа си. И докато мъжът мисли, че съществуват много мъже, той всякога ще подозира жена си.\nИ тъй, жената трябва да каже: Щом съм жена, аз съм любов – нищо повече. В този смисъл, не може да има разлика между една и друга жена. И мъжът трябва да каже: Щом съм мъж, аз съм светлина – нищо повече. Следователно, не може да има разлика между един и друг мъж. Докато идеите са разбъркани в умовете на хората, те никога няма да се познават. Какво ще стане с човека, ако всичките му органи – ръце, крака, очи, уши се отделят и започнат да живеят индивидуално? Докато между органите на тялото съществува раздор, човек е осъден на смърт. Всеки орган трябва да бъде на мястото си и да съзнава предназначението си. Те трябва да съзнават, че са части на едно цяло, че интересите им са общи. Така също, интересите на всички жени и на всички мъже са едни и същи. Следователно, задачата на жената не е да владее мъжа, да има крепостен акт върху него. И задачата на мъжа не е да владее жената.\nХристос казва: „Станете да отидем оттука. "Това значи: Напуснете мястото на заблуждението, мястото на невежеството. Казвате: Ние имаме знания, наука. – Не отричам вашата наука, но тя е само предисловие на новата наука и знание, които идат сега в света. Днес всички хора – мъже и жени, трябва да работят върху себе си. Ще кажете, че с любовта всичко се постига. Така е, но познавате ли любовта във всичките ѝ прояви? Светлината, за да се прояви, трябва да мине през земята. Следователно, и любовта, за да се прояви, трябва да мине през сърцето. То е почвата, земята. Ето защо, казвам, че светлината може да се реализира само в любовта. Значи, само светлината дава условия на любовта да изяви своите вътрешни подтици. И човек, по отношение на Бога, заема същото положение, каквото любовта към светлината. Без Бога човек не може да се прояви. Като знаеш това, не питай, какво представят мислите, чувствата и постъпките на човека. Те са проява на Бога. Щом мислиш, щом желаеш и изпълняваш, това е Бог в тебе. Стремиш се към нещо. Твоят стремеж трябва да има определена цел. А да реализираш целта си, това значи, да дадеш плод.\n„Станете да отидем оттук" – Къде ще отидем? – В пътя на живота. – В кой живот? – Един е животът, един е пътят на живота. Обикновената човешка мисъл, обикновената философска и религиозна мисъл са довели човека до отрицателен възглед за живота. Аз разглеждам живота, както Бог го е създал. Считам, че всичко в живота е добро, но хората са разместили нещата, благодарение на което са придобили криви възгледи за живота. Ако богатият не е употребил богатството си на място, той не е разбрал, защо е богат, не е разбрал и смисъла на живота. – Какъв е смисълът на богатството? – Чрез него богатият трябва да създаде работа на бедните, да бъде справедлив към тях, да се вглежда в нуждите им и да им плаща навреме. Той не трябва да отнема стотинка от работника. Правило е: всякога да минава от кесията на богатия към кесията на бедния, но не обратното. – Каква е задачата на учения? – Да употреби своето знание за благото на ближния си. – Каква е задачата на светията? – Да покаже на хората пътя към любовта и да просвети всички онези, които искат да служат на Бога. – Каква е задачата на свещеника? – Да проповядва любовта. Тя не се проповядва на думи, но с дела. Тя е вътрешна сила, която не се изказва с думи. Можеш да не говориш нищо за любовта, но достатъчно е да погледнеш човека, за да познае той, има ли любов, или няма. Любовта изключва всички противоречия, в смисъл, че примирява човека с противоречията. – Защо? – Защото огънят на любовта е силен и изгаря всичко, което срещне на своя път. Любовта изключва и съмнението. Тя допуща само онова съмнение, което подтиква човека към истинското знание. Следователно, ако се съмняваш, търси причината на твоето съмнение. Аз съм религиозен, не се съмнявам. – Не е там въпросът. Важно е, уверен ли си в своята вяра.\nПитам: Ти, който минаваш за религиозен, уверен ли си, че като умреш, ще отидеш направо в рая? Имаш ли крепостен акт за небето? Имаш ли позволение да влезеш в небето? – Трябва ли позволение за това? – Трябва, разбира се. Както не можеш да отидеш в Америка, без позволение от България и от всички държави, през които ще минаваш, така не може да влезеш и в небето, без позволение на тамошните власти. – Имаш ли познати на небето? – Имам. Там са майка ми, баща ми, дядо ми и баба ми. – Кога са заминали за там? – Преди 30–40 години. – Имаш ли писмо от тях? – Нямам. – Щом нямаш писмо, те не са на небето. Тръгнал сина ти за Америка, но попаднал някъде в Арабия в плен. Чудиш се, защо не ти пише. Казваш: Пощата не е редовна. Американската поща е много редовна, но твоят син не е в Америка. Търси го в Арабия, между пленниците. Сега и вас питам: Получавате ли писма от вашите заминали майки и бащи, баби и деди? – Не получаваме. – Много естествено, те са някъде в Африка, в робство. Казвате за вашия близък, че отишъл на небето. Ако е така, радвам се, но чакайте да видите, ще получите ли писмо от него. Ако синът ви е в Америка, ще ви пише. Първо ще пише на баща си: Татко, пристигнах благополучно в Америка, записах се в университета, започнах да уча, настаних се добре. Като ми пращаш пари, ще знаеш вече, на какъв адрес да пишеш. Това значи, да знаеш следите на сина си и да си във връзка с него. Това значи, да знаеш, че синът ти е на небето. – Докажи ни, съществува ли небе, съществува ли друг свят. – Ще ви докажа. – Как? – Като превърна знайното в незнайно; като превърна обикновената математика в трансцедентална. Всичко може да се докаже, но вашите скрити способности трябва да се пробудят. Без тях нищо не може да разберете. Лесно е да кажеш, че има, или няма Бог. И едната, и другата мисъл не е твоя. Ако казваш, че Бог съществува, питам: Говорил ли си с Него? Ще кажеш, че е богохулство да се задава такъв въпрос. Според мене, богохулство е, ако не си говорил с Господа, а не ако си говорил. Какво богохулство има в това, че те питам, говорил ли си с някой виден професор? Да говориш с Господа, това е велика привилегия. Той ще ти открие много неща и след разговора си с Него, ще кажеш: Сега разбрах смисъла на живота; разбрах, защо светът е създаден. Казвате: За Господа не се говори, не трябва да се споменава името Му напразно. – Не, приятели, това е заблуждение. Ще търсиш Господа и като Го намериш, ще се разговаряш с Него. За да постигнеш това, от тебе се иска нещо особено. Какъв трябва да бъдеш, за да говориш с Господа? При един виден европейски професор по музика се явили трима ученици да се учат при него. Професорът се казвал Willson. Първият ученик казал на професора, че много обича музиката. Когато професорът оставал недоволен от него, ученикът се оправдавал с лошите условия, в които се намирал. Казвал: Господин професоре, ако имам обувки, здрави дрехи, ще имам разположение да свиря. А при това положение не ми се свири. Професорът го слушал и нищо не казал. Вторият ученик посещавал уроците по музика, но и той постоянно се оправдавал, че няма обувки, дрехи, няма своя цигулка и е принуден да свири с чужда цигулка. Професорът му го изслушвал, но и на него не казал нищо. Третият ученик, също беден, със скъсани дрехи и обувки, посещавал професора си, свирел с любов, учел уроците си и не се оплаквал, че няма дрехи и обувки. Щом дохождал в дома на своя професор, събува обувките си и започвал да свири. Професорът взимал цигулката си и двамата свирели. Ден след ден той успявал в музиката и се определил като добър, способен ученик.\nКазвам: Повечето от сегашните хора постъпват като двамата ученици. Едни се оплакват на Господа от мъжете и жените си. Другите се оплакват от господарите си. Бог слуша оплакванията им и мълчи, нищо не казва. Питам: Колко от сегашните хора отиват при Господа с измити ръце и крака, с чисти умове и сърца, готови да учат и прилагат наученото? Днес повечето хора говорят за всичко, но малко учат. Те третират въпроса за съществуването на Господа и казват: Няма Бог. Които вярват в Бога, постоянно се оплакват: Господи, мъжете ни са лоши. – Разбрах, чух оплакванията ви. – Жените ни са лоши. – Чух и това. – Синовете и дъщерите ни са лоши. – Чух и разбрах. Какво трябва да се прави?\nЧесто ме посещават хора – наши приятели, които ме питат, какво да правят, за да бъдат доволни. На всички отговарям: Аз съм намерил нов метод, чрез който превръщам недоволството в доволство. – Впрягам енергиите на всички хора – според тяхната възраст – на работа. Като дойде при мене едно момиченце, питам го, какво иска да му подаря. Момиченцето иска кукла. Купя му една хубава кукла и го оставям да се занимава с нея. То взима куклата и започва да играе с нея: къпе я, съблича и облича я, туря я да спи, разговаря се с нея. Така минава денят в игра и забава. Като дойде момченце при мене, и него питам, какво иска да му подаря. То иска конче. Купувам му едно хубаво конче, с колелца, с юзда на устата и гледам, какво ще прави. То веднага се качва на кончето и започва да го язди. Цял ден се разхожда из стаята ми, но аз търпя, гледам как се занимава. Като слезе от кончето, започва да се разговаря с него, глади го, чеше гривата му. Обаче, като пораснат децата, аз им давам друго занимание. На младата мома давам мотика, да работи на лозето, да копае и да се разговаря със земята. На младия момък купувам кон и кола, да пренася пясък, камъни и тухли, да помага на бедните хора. Сутрин ще впряга коня, вечер ще го разпряга и ще почива. В първо време ще се оплаква от болки в кръста, но после ще свикне и ще благодари, че има възможност да помага на хората и да се учи от тях.\nСега разумният свят готви един хубав подарък за жената и друг – за мъжа. За жената мотика, да копае и отглежда лозето, а за мъжа – кон и кола. Всички хора – мъже, жени и деца трябва да се впрегнем на разумна работа, да разберем, защо живеем, защо се раждаме и умираме, защо се учим, защо съществува този и онзи строй. От всички се иска работа – от ученици, от духовници и проповедници, от държавници, от управляеми и управници. Сега, като се заговори за труд и работа, мнозина казват: Да оставим тези въпроси настрана, те не са навременни. Всички въпроси идат навреме и трябва да се приложат навреме. Когато циреят узрее, трябва да се лекува. Ще го покажеш на хирурга, да направи малък разрез, да го изчисти. Време е назрелият цирей да се пукне. Ако счупиш крака или ръката, трябва да извикаш един опитен лекар, да намести счупената кост, да започне лекуването. Всяко нещо става на своето време.\nМнозина, като слушат да говоря за любовта, не ме разбират, питат, какво нещо е любовта. Аз говоря за безграничната любов. Те ме питат, какво означава тази любов. Безгранична любов е непроявената още любов; в тази любов е Бог. Чрез нея Той се проявява. Граничната любов е проявената човешка любов. Безграничната любов няма начало, няма и край. Граничната любов е човешката, която се е проявила и проявява в живота. Тя има начало и край, затова я наричат временна, преходна. Животът има смисъл само в безграничното и непроявеното. Ще кажете, че като безграничен, Бог не може да се познае. Днес, при сегашното ограничено човешко съзнание, наистина, Бог остава скрит и неразбран, но в бъдеще, когато съзнанието на хората се пробуди и разшири, човек ще познае и разбере Бога. Всичко става навреме и при специфични условия. Има неща, които съществуват, но са далеч от съзнанието на човека, и той не може да ги схване. Има неща, които са близо до съзнанието му, затова той лесно ги схваща и възприема. Следователно, ако не можеш да възприемеш една идея, това показва, че тя е далеч от твоето съзнание. Че ти не възприемаш известна идея, това не показва, че тя не съществува или че други, по-напреднали същества от тебе, не я възприемат. Нещата са относителни. Това, което е реално за едного, не е реално за другиго. Това, което човек разбира, мравката не разбира.\n„Станете да отидем." – Къде? – При Бога на Любовта, Мъдростта и Истината, да се научим, как да живеем. Питате: Защо Бог не се прояви в своята пълнота? – Ако Бог би се проявил, както искате, вие не бихте издържали на Неговата светлина и топлина, щяхте да се стопите. Ето защо, Бог се изявява различно, на всеки според степента на развитието му. Бог очаква хората да се облекат в своята нова премяна. Ще кажете, че светът, че хората са грешни. Под „грешни" разбирам, че не са облечени, както трябва. Бог казва: „Когато хората се приготвят да ме посрещнат, т.е. когато се облекат с чисти и нови дрехи, Аз ще им се изявя и ще им донеса великото благо на живота. Тази е причината, дето Бог се изявява на едни, а на други не се изявява. Първите са готови да Го посрещнат, а вторите не са готови. Всеки ден той се изявява в живота на хората. – Какво нещо е животът? Според някои, животът е движение. – Не е така. Движението е проява на живота, но самият живот не е движение. Животът се проявява чрез нашите мисли, чувства и действия. Всяка мисъл, всяко чувство, които никога не се изменят, представят извор, чрез който животът тече, без да изтича. Животът е велик принцип, съзнателна сила, която нито се ражда, нито умира. Да намериш живота, това значи, да си влязъл във връзка с всички живи същества на земята – с всички риби, птици, млекопитаещи. – Защо? – Защото чрез тях протича животът. Затова Христос казва: „Аз съм пътят, истината и животът." Ако Бог се проявява и в най-малките същества, кой има право да ги убива? - Като казвам, че Бог е във всичко живо, разбирам, че Той се проявява като възможност. Възможностите на Бога са в човека, но не и самият Бог. Той е извън човека, както дървото е извън своята сянка. Сянката е далечно копие на нещата. Тя е скрита в самия предмет, както възможностите на Бога са скрити в човешките мисли и чувства. Мислите се изявяват чрез ума, чувствата – чрез сърцето, а постъпките – чрез волята. Питам: Какъв трябва да бъде умът, какво трябва да бъде сърцето и каква – волята, за да се изяви Бог чрез тях?\nКато ви говоря, вие казвате: Учителят не е прав в случая; има нещо, което не ни е ясно. – Защо не ви е ясно? Защото бързате. Аз съм започнал да рисувам един човек и в първия ден едва съм успял да означа мястото на очите, на носа, на устата. Вие погледнете картината и казвате: Това не е човек. Учителят ни заблуждава. – Чакайте, едва съм започнал картината. Това е началото на моята идея. Аз съм началото на моето изкуство. – Кога ще свършиш картината? – Почакайте още девет дена. Ден след ден прибавям по нещо на картината. На десетия ден ще бъде готова. Елате след десет дена, тогава ще си кажете мнението. Аз искам, като ви говоря, да мислите право. И като излезете оттук, пак да мислите. Като мислите право, ще подобрите и умовете, и сърцата си. Приятно ми е, когато виждам известно подобрение във вас. Приятно ми е да ви срещам бодри, весели, здрави; да виждате смисъла в живота; да знаете, защо живеете. - От какво умират хората? – От скука. – Защо умира майката? – От несбъднати мечти. Докато е била мома, тя мечтала да се ожени, да си роди едно момченце и едно момиченце, да ги отгледа, да им даде образование, да станат видни хора, да я гледат на стари години. Щом се ожени, вижда, че мечтите ѝ не се реализират. Ражда момче и момиче, но те си вървят по свой път. Те порастват, получават образование, но синът се оженва, дъщерята се оженва и забравят майка си. В първо време ѝ пишат често, но после едва по едно писмо в годината, докато най-после престават съвсем. Майката охка, пъшка, страда по тях, докато един ден умре. Те казват: Умря горката ни майка. Бог да я прости! – Защо ще я прощава Бог? Тя умря от скука. Вложете някаква цел в живота на човека, да видите, как ще оживее и от смъртното легло ще стане.\nЕдна богата американка се влюбила в един красив американец и се оженила за него. Понеже го обичала много, често му казвала, че за нищо в света няма да се раздели от него. Случило се, че тя заболяла сериозно от тежка болест. Лекарят се произнесъл, че няма да оздравее. Извикали втори, трети лекар и всички казвали едно и също: болестта е сериозна и тя не може да се справи с нея. Извикали консулт от 12 лекари, и те казали същото. Като се убедили, че жената ще замине за другия свят, лекарите казали на мъжа й да се приготви да изпие горчивата чаша – жена му ще замине. Крайно измъчен, той отишъл при жена си да се прости с нея. Като видяла, че очите му били насълзени, тя го запитала: Защо плачеш? – Не мога да скрия истината от тебе, ще ти кажа всичко. Лекарите казват, че ще живееш още 24 часа, болестта ти е тежка, не можеш да издържиш. – Нищо, готова съм да си замина, но искам от тебе само едно нещо: да ми обещаеш, че като умра, няма да се ожениш за друга. Той отговорил: Ти знаеш, че съм честен човек, не мога да лъжа. Представи си, че срещна друга жена, толкова красива и добра като тебе. Ще се оженя за нея. – Щом е така, аз няма да умра. Тя събрала и последните си сили, скочила от леглото и започнала да ходи из стаята. В 24 часа тя била здрава. Така тя опровергала думите на лекарите. – Ще живея за тебе, казала тя на мъжа си и оздравяла.\nКазвам: Вложи цел и смисъл в живота си и ще оздравееш. Вложи цел в живота на младия и го остави свободен. Той знае за какво да живее и какво да прави. Същото се отнася и за стария. Под „стар" не разбирам стар на години. Според мене, стар е онзи, който няма цел в живота си. Стар, в прав смисъл на думата, разбирам мъдър човек. Когато старите кажат, че имат цел и смисъл в живота си, аз съм с тях. Когато младите кажат, че имат цел и смисъл в живота си, аз съм с тях. Ако младият върши глупости в живота си, не съм с него. Следователно, търсете ме между млади и стари, които имат цел и смисъл в живота си. Аз съм всякога на тяхна страна.\n„Станете да отидем!" – Къде? – Дето е целта и смисълът в живота. Вложете любовта в живота си като жив принцип. Вие, жените, станете извор на любовта. Вие, мъжете, станете извор на светлината и мъдростта. И, ако, като мъже и жени, изпълните своите задължения, вашите синове и дъщери ще ви докажат, че сборът от възможностите на сина и на дъщерята е равен на сбора от възможностите на родителите. Това е Питагоровата теорема в живота. Следователно, каквито възможности са вложени в бащата, такива са и в дъщерята; и каквито възможности има в майката, такива има и в сина. Това е закон. Не можеш да предадеш нещо вън от себе си, докато не е вложено в самия тебе.\nИ тъй, мъжът е проява на възможностите на Божествената Мъдрост. Жената е проява на възможностите на Божията Любов. Синът е проява на възможностите на Божията Истина. Дъщерята е проява на възможностите на Божията Добродетел. Значи, в човека са вложени възможностите на любовта, мъдростта, истината и добродетелта. Ако майката има любов в себе си, синът ѝ ще изявява истината; ако бащата е мъдър, дъщерята ще бъде добродетелна. Само умният може да бъде добродетелен и само любещият може да бъде истинолюбив. Наистина, когато душата ти е пълна с любов, ти можеш да говориш истината; и когато умът ти е пълен с мъдрост, ти можеш да бъдеш добродетелен. Това са максими, които могат да се приложат при новото възпитание. Първият елемент, с който ще започне новото възпитание, е музиката. Едно нещо, което желая на българите, е да станат музикални. Музиката да работи в техните умове и сърца. Казва се за нас, че сме мистици. Това мнение не ни радва. Ние не сме духовни фразеолози, ние сме хора на реалните истини, на опита. Ние правим такива опити, които имат видими резултати, както опитът на градинаря, на художника и на музиканта. Всеки може да направи един малък опит.\n„Станете да отидем оттука!" – Отде? – От мястото на заблуждението. Ето защо, ние се стремим, освен към теорията, още и към практиката. Всичко, което знаем, ние го прилагаме. Това се иска от нас, като носители на новото учение. Ние не прилагаме, както досега се е прилагало. Ние прилагаме според методите на природата. Виждате, че между голямата и малката река съществува едно препятствие. Какво прави природата, за да махне препятствието? Тя прави малък наклон, и малката река се влива в голямата. Без наклон препятствието не може да се махне и вливането няма да стане. И в човешкия живот се явяват известни наслоявания, които препятстват на добродетелите в него да се усилват. – Какво ще направиш в себе си, за да махнеш препятствието в пътя на известна добродетел? – Ще направиш един малък наклон, с който ще дадеш възможност на енергиите на Малката добродетел да се влеят в енергиите на голямата добродетел.\nОще едно нещо искам от българите: да се откажат абсолютно от лъжата. – Как? – Като не се говори за нея. Не казвай на сина си да не лъже, но всякога му говори истината. Ако той обича да лъже, никога нищо не споменавай за лъжата. Ден, два, три, месеци, години наред му говори само за истината. Майката казва на сина си: Синко, не лъжи! Недей мрази! Това е старият метод на възпитание. Кажи на сина си: Синко, говори истината и обичай ближния си. Като говориш за истината и за любовта, той ще разбере как да живее. Ще кажете, че този метод е като забиването на гвоздея. Питам: Може ли гвоздеят сам да се забие? Чук е нужен. Ще чукнеш няколко пъти, докато го забиеш. Важно е да знаеш, кога и как да чукнеш. Когато удряш с чука на своята воля, невъзможните неща стават възможни. Така се развиват и прилагат добродетелите. Иначе, още много ще работите с отрицателните методи и нищо няма да постигнете.\nМнозина казват за нас: Тези хора проповядват новото учение, но и те приличат на нас. Аз говоря за хората на новото учение. Те са хора на новата култура, съградена на вечните добродетели. Новият човек – човекът на бъдещето, се отличава коренно от сегашния: главата му ще бъде красива, добре оформена; сърцето му ще бъде пълно с любов; умът му ще бъде носител на светлина, а волята му ще бъде силна. Срещнеш ли новия човек, ти ще го почувстваш като брат. Каквото обещае, той ще го изпълни. За да влезете в бъдещата култура, работете съзнателно върху себе си, да махнете малките препятствия на пътя си. Само така ще влезете във вечната хармония на живота. Иде новото време!\nКак се познава идването на новото? – Всички хора ще се променят. Всеки ще каже: Едно време бях сляп, сега виждам. Едно време мразех, а сега обичам. Едно време правех зло, сега правя добро. Едно време живях в заблуждения, а сега умът ми е пълен със светлина. Едно време мислех само за себе си, а сега мисля и за своя ближен.\n„Станете да отидем!" – Къде? – При любовта.\n3. Беседа от Учителя, държана на 29 октомври, 1922 г., София.\n* Йоана 14:31.


Американците убиха 23 цивилни в Сирия - Свят | Факти.БГ\n14 Декември, 2017 09:07 1 734 10\nСред убитите има осем деца\nПри въздушен удар на водената от Съединените американски щати коалиция бяха убити най-малко 23 цивилни, съобщи „Дейли Сабах“. Бомбардировките са извършени в източната сирийска провинция Дейр ез-Зор.\n„Най-малко 23 цивилни, сред които осем деца и шест жени, са били убити преди изгрев от въздушни удари на американската коалиция“, обяви Сирийската обсерватория за правата на човека.\nКоалицията, водена от САЩ, в момента нанася удари срещу „Ислямска държава“, която загуби огромна част от завзетите територии в Сирия. От американското командване обявиха, че водят разследване на твърденията, че са убити цивилни граждани. От Вашингтон посочиха, че коалицията удря „само военни цели“.\nВ края на миналия месец водената от САЩ коалиция срещу джихадистите призна, че по време на операциите срещу „Ислямска държава“ между август 2014 и октомври 2017 година са били убити 801 цивилни в Сирия и Ирак.\nНЕЕЕЕ НЕ МОЖЕ ДА БЪДЕ\n1 09:14 14.12.17\nТВА Е ФЕЙК......\n2 09:29 14.12.17\nА, не!!! Това не може да бъде!! Противоречи на американската политика!! Америка бомбардира само нецивилни - Дрезден 1945 с фосфорни бомби, София с фосфор, Хирошива и Нагасаки - атомни бомби, Корея - Циклон Б, газон пестицид избил ховече хора от Освиинцим, Виетнам - напалм, Белград - обеднен уран и ракети Томахок!!!!! Сомалия, Ирак, Либия, Сирия.... Русия е виновна , ако нещо.\n3 10:11 14.12.17\nЗабравил си Балгария! На 28 април 1999 г.На 28 април 1999 г. вечерта натовски изтребител по време на атака по сръбски цели около Пирот е осветен от сръбски радар. За да се защити, пилотът изстрелва ракета срещу радара. Сърбите обаче го изключват. Ракетата загубва целта и се насочва устремно към столицата ни. Щатският боеприпас пада чак в кв. Горна Баня и отнася покрива на къщата на ул. "Роза" 15. Константин и Диана Върбенови, 2-годишното им дете и бабата оцеляват без драскотина.\n4 10:14 14.12.17\nЗа тия маръндари само газене и трепане. А ако много ви е жал за тях, си ги вземете вкъщи и им предложете майките и сестрите си!\n5 10:30 14.12.17\nИма убити цивилни ,а няма ли да има съд в Хага ????\n6 10:30 14.12.17\nСофия 1944 - питай баба си. (Плоещ и бил мн добре пазен от фрицовете, америте са нямали тогава памперси, в отчетите са посвочвали, че са поразявали невтените рафинерии.\n7 10:37 14.12.17\nТова си е престъпление.Какво ще каже измисления трибунал в Хага?Ами гнилото ООН разбира се нищо.\n8 10:48 14.12.17\nАрабинът е странен човек. Както убива невинни хора от засада, когато не подозират, че може да бъдат взривени, прегазени или застреляни, да не говорим за нападенията с ножове, така не зачита живота на жените и децата си. Способен е, ако по някакъв начин разбере, че ще има нападение, нарочно да изпрати там жени и деца, за да нададе вой след това. Дано има и свестни араби, но тези, които бяха на обучение в соцлагера, са способни на всякакви безумия! Това мое мнение съвсем не означава, че ги мразя. Напротив, съжалявам ги. Както съжалявам и за съсипания живот на хората, станали жертва на експеримента, наречен социализъм. Защото ние обучавахме араби как да бъдат терористи, разказвахме за "подвизите" на партизани, взривили църква и убили над 100 души, обирачи на мандри и тем подобни "героични" истории, от които ти настръхват косите.\n9 12:27 14.12.17\nБог бави но не забравя.После защо Света е срещу нас?\n10 19:37 14.12.17\nБраво.Много на място го споменаваш.Имам личен спомен от този случай, набързо забравен от БГ Парламент и Правителство.


300 полицаи охраняват изборите във Видинско — KMETA.bg - ПОРТАЛЪТ НА БЪЛГАРСКИТЕ ОБЩИНИ\n300 полицаи охраняват изборните секции във Видинско, съобщиха от областната дирекция на МВР. През нощта срещу изборите не е имало противообществени прояви, навсякъде членовете на секционните комисии са се явили навреме за приемане на изборните книжа. Всички секции са били отворени в 6 часа.\nДнес районните управления на МВР във Видин, Кула и Белоградчик са отворени, за да издават удостоверения за гласуване на граждани, които нямат валидни лични документи, допълниха от областната полицейска дирекция.\nВъв Всички общини на област Видин ще има избори за кметове. Във Видин, Кула, Белоградчик, Грамада, Димово, Ружинци и Ново село ще има избори за кмет на общината и на кметства, а в Макреш, Чупрене, Брегово и Бойница – само за кметове на кметства.


Григор Димитров стартира с два мача на турнира в Мадрид - Спорт\nИвайло Анев Последна промяна на 05 май 2015 в 10:24 1225 1\nНай-добрият български тенисист Григор Димитров започва участието си на турнира от сериите „Мастърс” в Мадрид с два мача в рамките на днешния ден.\nПървата среща на Гришо е на сингъл срещу американеца Доналд Йънг като двубоят няма да започне преди 14,00 часа българско време. Мачът е втори за деня на втория по големина корт. Първата среща на този корт започва в 12,00 часа българско време и в нея Виктория Азаренка (Беларус) се изправя срещу Айла Томлянович (Хърватия).\nБългаринът и американецът са играли четири пъти помежду си досега, като Григор има три победи.\nПо-късно през деня между 20,30 и 21,30 часа българско време Димитров и неговият австрийски партньор Юрген Мелцер ще стартират участието си в надпреварата на двойки. Двамата ще се изправят срещу френския дует Жо-Вилфред Цонга и Гаел Монфис.\nГригор Димитров Гришо двойки Мадрид сингъл турнир в Мадрид\n05.05 2015 в 15:02


Заклинанието 3, което дяволът ме накара да направи, режисьорът ще донесе ли няколко стари и много нови нови лица? Каква ще бъде новата история? - Развлечения\nФилмите за заклинания са измислили как да направят може би най-добрия трилър.ПризоваванеАndЗаклинание 2бяха също толкова стряскащи и страшни. Те не преувеличават компонентите на страха. Те бяха на точка. Това е причината хората да обичат сериала. Заклинателните филми всъщност могат да ги изплашат.\nФилмовата версия на паранормални специалисти от реалния животЕд и Лорейн Уорънса дали на Warner Bros. и New Line Cinema невероятно печеливш ужас: The Conjuring Universe. След входовете през 2019 г.,Проклятието на Ла ЛьоронаиАнабел Идва у дома, Warner Bros. и New Line обявиха официалното заглавие за пристигането на 2020 г. в основната си поредица. Пригответе се да бъдете изплашени отЗаклинанието: Дяволът ме накара да го направя.\nОсвен това има още една ободряваща новина за феновете. Warner Bros. официално съобщиха датата на излизане на третия си филм.Призоваване 3ще излезе по кината на 11 септември 2020 г. Това предполага, че коронавирусът ще бъде изтеглен дотогава. В противен случай Warner Bros. ще трябва да промени датата на издаване на неизвестно бъдеще. Във всеки случай за момента датата се характеризира като 11 септември. Феновете вече могат официално да маркират своите календари!\nЗаклинателният 3 сюжет\nВсички заклинателни филми имат собствен сюжет и The Warrens са специалисти по паранормални явления. И така, сюжетът на третия филм ще бъде върху процеса на Arne Cheyenne Johnson. През 1981 г. Джонсън, който се изправя пред съда за убийство, казва, че дявол го е оставил да го направи. Освен това той дори каза, че дяволът е завладял съседа си, 11-годишно дете, и го е принудил и принудил да го изпълни. Следователно Уорънс беше дошъл да проучи дали това е валидно. Това ще бъде сюжетът на филма.\nЗаклинателният 3 ролите\nВера Фармига се завръща като Лотарингия Уорън. Нещо повече, Патрик Уилсън също идва като Ед Уорън. Това са основните два героя от цялата поредица Conjuring. За разлика от последните два филма, Джеймс Уон няма да режисираПризоваване 3. Майкъл Чавес, който е режисьор на „Проклятието на Ла Льорона“, ще го режисира. Руаири Конър играе ролята на Арне Джонсън, човекът, който ще бъде съден. Джулиан Хилиард ще играе ролята на „обсебеното” момче Дейвид Глацел.\nПрочетете също: - Момичета от Дери сезон 3: какво се случва, след като Кати, майката на Джеймс, напуска Дери, за да отиде в Англия за аборт?\nгласове на интерес\nкога излиза jack reacher


5 факта за евражките, най-пухкавите "разбойници" на Далечния изток - Russia Beyond България\n5 факта за евражките, най-пухкавите "разбойници" на Далечния изток\nТези дребни животинки очароват всички туристи в Чукотка и в Камчатка. Хората са готови да ги нахранят с всичко, което имат под ръка, но това изобщо не е добра идея.\nВсеки турист, тръгнал да се полюбува на вулканите на Камчатка или пейзажите на Чукотка през лятото, рискува да се срещне с тези животни. Това малко зверче е високо 30-40 см, тежи по-малко от килограм и има пухкава козина. В Русия го наричат американски или берингийски дългоопашат лалугер, защото обитава Далечния изток, Канада и Аляска. Но сред хората е известно като "евражка".\nНай-често туристите в Далечния изток срещат именно тези гризачи, а не мечки или полярни лисици. Евражките често са наричани разбойници, защото дебнат от засада на най-неочаквани места и чакат хората. Целта им е една – да се докопат до някаква храна. Е, правят го доста културно: ако спрете да починете някъде в планината, първо към вас ще се приближи един лалугер, ще ви гледа с тъжните си гладни очи като котката от "Шрек", след което към него ще се присъедини още един негов приятел. И докато снимате видеото си за тик-ток, няма да забележите как сте останали без храна. Схемата им е добре отработена.\nНямат никакъв страх от хората\nОбикновено дивите животни се страхуват от хората и ги възприемат като опасност. Но не и те! От всички твари в Далечния изток евражките са най-комуникативни. Те веднага отиват при хората. Но не така стоят нещата с кучетата – евражките веднага се крият в хралупите си, ако ги видят. Туристи разказват, че евражките често се бъзикат с кучетата: "Когато кучето види лалугера, то се затичва към него; животинката бързо издава характерен звук и се скрива в хралупата си; от друга хралупа се появява друг лалугер, който също издава звук. Кучето го вижда и побягва към него. Така с очите си видях как разиграваха две кучета в продължение на половин час и накрая те загубиха всякакъв интерес към тях", разказва турист.\nЧуруликат като птички\nГласът на евражката много наподобява на птиче чуруликане – доста странно, като се има предвид как изглежда. По правило те надават глас, когато усещат опасност, и така предупреждават събратята си. Но в това видео евражката чурулика в отговор на човешка реч.\nНе забравяйте, че никога не бива да галите дивите животни – те могат да ви ухапят и пренасят болести!\nОбичат да спят и да ядат\nЕвражките имат две любими занимания – да поспиват и да похапват. Може да ги срещнете само през краткото полярно лято, тъй като прекарват до 8 месеца годишно в сън. Заспиват през септември и се будят през май. Цялото това време те прекарват в хралупата си, завряни на дълбочина от 3 метра (представяте ли си какво е да копаете във вечната замръзналост?). Докато спят, те губят около половината от теглото си, затова, веднага щом се събудят, тръгват на лов. Евражките са всеядни – могат да си похапват и плодове, и насекоми. Но не отказват и човешка храна, ако им попадне.\nМогат да умрат от преяждане\nЗа туристите храненето на евражките е като част от пътешествието. Но зоолозите предупреждават, че това изобщо не е добра идея: така те се размножават на местата, които посещават туристите, вместо да търсят храна в природата. С времето това ще привлече по тези места и хищници, което в крайна сметка ще доведе до изтребление на популацията на лалугерите.\nАмериканските лалугери пъхат в устата си всичко, което мирише вкусно и може да се яде, но това изобщо не е полезно за тях. Те крадат от туристите сирене, шоколад, ядки, а хрупкавите сладки бисквити са им любими. Но специалистите твърдят, че на евражките не бива да се дава сладко, колкото и да просят. Проблемът не е единствено съставът на храната, но и фактът, че зверчето може да преяде и да умре. Ако ви е много трудно да им откажете, може да им дадете малко ядки, но само сурови.\nЕвражките обичат да поспиват, но ето седем животни, които не се плашат от руската зима!


Как да си направим снежен човек от пластмасови чаши - Roditel.bg - Списание Родител\nНачало » Игри » Как да си направим снежен човек от пластмасови чаши\nКоледа наближава, идва и времето да украсим дома си и да го изпълним с коледно настроение. Ако сте решили да заложите на нещо забавно и нестандартно, което да се превърне в повод за радост на вашите деца, ето една страхотна идея – снежен човек от… пластмасови чаши. В творческото начинание можете да включите и своите малчугани, за тях със сигурност ще е интересно и вдъхновяващо.\nКакви материали са ни необходими?\nПластмасови чаши – малък и по-голям размер (около 130 броя малки и 130 броя големи)\nЗимен шал, шапка и каквото друго ви дойде на ума 🙂\nНачин на изработка – снежен човек от пластмасови чаши\nЗапочнете поставяне на пластмасовите чашки една до друга с помощта на телбода, докато не получите пълен кръг. Трябва да направите това на равна повърхност, върху пода или на масата, за да може вашият снежен човек да е равен в краищата.\nСлед първия кръг, направете следващия върху него и ги захванете с телбода. Важна е големината на първия кръг, той определя големината на вашия снежен човек. Продължавате така до получаването на „тялото“.\nКакто знаем, снежният човек има нужда от две части (глава и тяло), така че – трябва да съединявате пластмасови чашки, докато не получите първата по-голяма полусфера (тялото).\nНужно е да продължите да повтаряте същите стъпки и за главата, но помнете – сферата трябва да се направи с по-малък размер чаши.\nКогато сте готови, захванете „главата“ върху „тялото“. Вашият снежен човек е готов за декорация.\nДекорация на снежния човек:\nМожете да му сложите красив шал с цвят по избор (добре би седял червен, оранжев или зелен). Може да изрежете хартиени кръгчета или да направите топче от прежда, които да използвате за оформянето на очите и копчетата.\nЗа носа направете конус от оранжева хартия или използвайте истински морков. Може да използвате лепило или телбода за закрепване на декорацията.\nАко искате да направите нещо повече с вашия снежен човек и да го превърнете в истински шедьовър, може да поставите коледни лампички зад тялото, за да бъде по-очарователен през нощта. Важно условие е лампичките да са с много слабо нагряване, за да не се стигне до инцидент.\nЕто и видео с нагледни инструкции за направата на нестандартен снежен човек от пластмасови чаши:\n10 прекрасни цитата, свързани с Коледа\nСнежен човек от чаши


Medisana AG Масажираща седалка Ecomed MC-85E от онлайн магазин FashionStore.BG.\nMedisana AG масажна седалка Ecomed MC-85E. Вълшебна комбинация от приятен вибриращ масаж и инфрачервена загряваща функция, 3 зони за масажи, лесно настройване на интензивност. С масажна седалка Ecomed MC-85E, Вие получавате прецизен масаж. Благотворното действие на масажната седалка не само да разсейва напрежението, но и събужда живителните сили на организма Ви. Масажната седалка Ecomed MC-85E не просто се грижи за Вашия гръб, тя Ви обгръща в меката прегръдка на пълния релакс.\nМасажни зони: 3 - горна и долна част на гърба и зоната на седалището\nПоръчайте висококачествена масажна седалка Ecomed MC-85E на германската марка Medisana от онлайн магазин FashionStore.BG.\nКод на продукта : 23300\nТагове: medisana, Масажираща, седалка, ecomed, mc-85e, Масажни, седалки масажна\nMedisana Симулатор на изгрев с радиочасовник Ecomed Wake-up Light WL 50E\nMedisana Симулатор на изгрев с радиочасовник Ecomed Wake-up Light WL 50E.Характеристики: ..\nКана за ултрафилтрация на вода Laica Germ Stop Predator, ЧервенаВОДАТА Е ЗАЩИТЕНА ОТ МИКРОБИВодата е..


влияние - Flashnews\nчетвъртък, 29 октомври, 22:45\nПочивната база „Камчия“ на българското черноморско крайбрежие е идеалният образец за меката сила на Русия в най-добрия смисъл на тази дума. Въпросът ще бъде разгледан на съвещание на Съвета за сигурност на Руската Федерация с участието на самия президент Владимир Путин. Това обяви руският външен министър Сергей Лавров по време […]\nЕвропейският парламент обсъди днес опитите за външна намеса в европейския дневен ред, но отложи за октомври гласуването на резолюция по този въпрос. Според финландското председателство на Съвета на ЕС при изборите за евродепутати през май не са били отчетени мащабни дезинформационни кампании. Еврокомисарят по правосъдието Вера Йоурова отбеляза, че ЕС […]\nАмериканското списание Тайм публикува годишния си списък с най-влиятелните хора в интернет. 25-те звезди – политици и известни личности не са класирани от 1 до 25, а са включени в групата според това колко са се появявали в социалните мрежи и традиционните новини. Класацията включва различни като занимание и националност […]\nМария Бутина остава в ареста. Това реши Федералният окръжен съд във Вашингтон. На заседание на съда в американската столица прокурорите показаха снимка, на която според тях Бутина се среща с агент на руското разузнаване във вашингтонски ресторант. Те добавиха, че тя държала и координати за връзка с няколко руски агенти. […]\nМощен поток слънчев вятър, който идва от голяма коронарна дупка /зона с понижена плазмена температура/ предизвика магнитна буря на Земята с мощност 5 бала от 9 възможни, която достигна максимална сила тази вечер. На 12 октомври се очаква магнитната буря да намалее, а следващите дни да се усили до 6 […]\nКак парите влияят върху мисленето и поведението ни\nМногобройни проучвания показват, че подтикването да мислим за пари може да предразположи хората да проявяват самостоятелно мислене и поведение. В нова научна статия, учените представят резултати от три експеримента, които демонстрират ефекта на паричните премии върху независимостта и поведението на хората. Изследването е публикувано в „Психологична наука“, списание на Асоциацията […]\nТурски политици пак агитират да се гласува, за да се увеличи влиянието в България\nКолкото повече гласове за изборите в България, толкова по-голям шанс имаме за влияние там, за да повишим стандарта на живот на нашите хора. Това е заявил околийският управител на истанбулската община Байрампаша Осман Аслан Джанбаба по време на среща с български изселници. Вчера се е провела конференция „Битката при Чанаккале […]\nКакво прави Фейсбук с нас?\nНе бързайте да изтриете някого от Facebook. Ново изследване показва, че разсприятеляването в социалната мрежа довежда до сериозни последствия в реалния живот, пише Business Daily. 40 процента от хората, участвали в проучването, заявяват, че ще отбягват човека, който ги е махнал от своя профил. 50 процента пък не биха постъпили […]


Ди Канио: Трябва да се вземат мерки срещу Лотито - Футбол свят - Италия - Gong.bg\nДи Канио: Трябва да се вземат мерки срещу Лотито\nЕмблематичният бивш футболист на Лацио Паоло Ди Канио призова властите да вземат мерки срещу президента на клуба Клаудио Лотито.\nБосът на орлите на няколко пъти обяви, че искащите да напуснат Кристиан Ледесма и Горан Пандев няма да играят футбол цяла година, ако не променят намеренията си, което Ди Канио смята за крайно нередно.\n„Мисля, че това, което каза Лотито, е наистина пагубно. Той публично заяви, че ще държи наистина добри играчи като Пандев и Ледесма като заложници”, заяви бившият център нападател и любимец на римските фенове.\n„Това не е добре за футбола. Освен това той може да получи санкции от властите заради строгостта на неговите коментари.”\n„Мисля, че правоимащите трябва да вземат мерки, тъй като Лотито винаги повтаря заплахите си с повече твърдост всеки път. Това не е добре за футбола”, каза Паоло Ди Канио.\nмерки Канио вземат срещу Трябва Лотито


Родна рекордьорка, склонена към проституция в Лондон: Мразя сводниците си, те ми унищожиха живота\nБългарската атлетка разказа в съда за ужасите, които е преживяла, докато е продавала тялото си насила\n11 Юни 2014, 01:21\nНаталия и Уилям Канън\nТалантлива лекоатлетка, станала жертва на група трафиканти, оперираща в луксозните квартали на британската столица Лондон, разказа вчера в съда за „омразата“, която тя изпитва към своите сводници, които са й унищожили живота. Лесбийката и мадам, 45-годишната Татяна Шмирова е експлоатирала българската спринтьорка, след като тя била подмамена във Великобритания с обещания за по-добър живот.\nЖената разказа как е била изнасилена от мъжете на Шмирова и как групата я принудила да проституира. „В Лондон пиех страшно много, за да се самоубия. Когато пиех, губех съзнание и това беше добре, помагаше ми да не мисля“, спомня си жертвата. Синът на Шмирова, Артьом е убедил българката да се премести да живее във Великобритания, след като двамата преживели романс по време на почивка в България.

 Име на спортистката не се споменава, но се знае, че на 16 години е записала рекорд в състезание на 10 хиляди метра.

 Родената в Русия Шмирова е имала бизнес споразумение с 34-годишната Наталия Канън и бившият й съпруг, 52-годишния Уилям да рекламират нейните секс работнички на сайта им www. Supreme69. com. Канън е харчила парите от проституцията, за да спонсорира луксозния си начин на живот, включително и за апартамент на стойност 1,5 милиона британскиу лири в Югоизточен Лондон, който тя наела за 2200 британски лири на месец.

 Любовницата на Шмирова, 32-годишната Ирина Беспалова е организирала фотосесиите на работещите момичета. Междувременно 28-годишният Майкъл Пул бил нает за „мускул“ от Шмирова. Основната му задача е била да обработва момичетата така, че те да изпълняват желанията на клиентите си. 37-годишния Ризард Фореки е бил шофьорът а Джерзи Молкзун е бил рецепционистът. Всичките те са влизали в „безскрупулна“ група за трафик и склоняване към проституция. Членовете на групата сега са изправени пред дълги срокове на лишаване от свобода, след като вчера тяхната жертва, която днес е на над 30 години, разказа за ужасите, които е преживяла, докато е работила като проститутка.

 Когато пристигнала в Лондон, българката си мислела, че ще работи като гид, но се оказало, че трябва да продава тялото си за пари. „Изцяло зависех от Татяна за всичко. В първия ден имах някаква надежда. След първия ден тя ми даде дрехи и презервативи и след „фотосесията“ изгубих всякаква надежда. Съцето ми се късаше от безнадеждност. Нямах достъп до лекар, който да ми дава лекарствата за епилепсията ми. Стресът само я влоши. Казах на Татяна, но на нея не й пукаше. През цялото време бях уплашена, не можах да се отърся, не познавах никой и нищо в Лондон. Говориха ми така, все едно че съм боклук. За тях аз бях едно нищо. Не бях човек. Бях нещо, което те продават и правят пари от него. Накараха ме да се чувствам като боклук и да се срамувам от себе си“, разказа родната атлетка в съда.

 „Когато излизах и се разхождах по улицата, си мислех, че всички ме гледат и знаят, че съм проститутка. Все едно, че ми бе изписано на челото. Имах около осем клиенти. Трима от тях бяха агресивни. Единият от тримата се опита да ме изнасили, а другият го направи. Първото ми алкохолно питие бе на бала. В миналото бях свикнала да пия само по едно,две, когато се срещах с хора. Когато нямах пари, не можех да си купувам алкохол и си мислех за парите, които дължах на Татяна и нещата, които ми се случват с клиентите. Те бяха отвратителни смърдящи мъже. Мразя Татяна, Ричард и Юрик, те ми унищожиха живота. Никога не са постъпвали добре с мен, те са лоши хора. Сега разчитам на подаяния, уплашена съм и пия“, разказа още българката.

 Шмирова е взимала 50% от изработеното, също е взимала наем за стаята и такса шофьор, който карал момичетата на клиентите по хотелите. Британската полиция разби групата през февруари миналата година. /БЛИЦ

 Още по темата: Родна атлетка проституира в Англия


29 окт 2017 | 14:14 42999\nКруизните пътешествия са романтично преживяване, но нехигиенично и неекологично, установиха специалисти, които проведоха специално разследване.\nТайният анализ на най-големия във Великобритания оператор на круизни пътешествия P&O Cruises показа, че въздухът на круизните съдове е по-замърсен, отколкото този в мегаполисите.\nНеголямото пространство на лайнера буквално концентрира мръсните частици около себе си. „Ултратънките частици“, открити във въздуха около кораба, се освобождават от горивото, което използват двигателите. Един круизен лайнер може да изхвърли във въздуха за един ден толкова вредни вещества, колкото един милион коли.\nВъздухът на палубата на обичаен круизен кораб съдържа примерно 84 000 вредни частици от гориво на 1 кубичен сантиметър. В каютите този показател се покачва до 226 000 частици на кубичен сантиметър, предава The Independent.\nТова е два пъти повече, отколкото в центъра на Лондон - 38 400 на 1 cм³.\nПуснаха на вода първия кораб със състезателна писта Почитатели ли сте на картинга?\nТака става ясно, че въздухът на круизните лайнери, по нанасяне на вреда на здравето на човека, е сравним с въздуха в най-замърсените градове по света. Честите морски пътешествия на такива кораби повишават риска от респираторни заболявания, влошаване на работата на сърдечно-съдовата система и симптомите на астма.\nБягството от градския прах в морските простори на круизен кораб не е добро решение на желанието ви да живеете здравословно.\n28 българи пътуват с "Круиза на оргиите"\n10 тайни, които пилотът винаги е искал да ви каже\n9 хотела с призраци\n19:12 | 7 December 2017\nНе е смешно за съжаление . Този синдром се среща освен при круизните кораби и при дългите междуконтинентални самолетни полети . Така си отиде Роро Кавалджиев .\nПулмонален остър дистрес синдром с много висок процент смъртност/над 70%/ ви грози .\nВърбан Мечков Каваков\n10:10 | 31 October 2017\nГроздето високо , че кисело!\n23:10 | 29 October 2017\nТова е една от най-смешните статии, които съм чел. Работя от доста време на круизни кораби и твърденията тук се леко казано нелепи !!!


Мотокрос: над 5000 наблюдаваха квалификациите на Гран При България, днес е кулминацията - Моторни спортове - Sportal.bg\nМотокрос: над 5000 наблюдаваха квалификациите на Гран При България, днес е кулминацията\n26 август 2018 | 10:53 - Обновена\nБългарската надежда в Световния шампионат по мотокрос Петър Петров (Honda) се нареди на 14-а позиция в квалификациите на клас MXGP за Grand Prix Bulgaria. Надпреварата, която е 17-и кръг от първенството на планетата в зрелищната дисциплина, се завърна с пълна сила на мото-полигон "Горна Росица" в Севлиево, а над 5000 зрители, които заляха трасе №1 в света, доказаха за пореден път, че интерес към този спорт у нас има и той изобщо не е малък. При отличната организация от страна на Българската федерация по мотоциклетизъм и промоутърите на световния шампионат Youthstream, вчера се състояха свободните тренировки и квалификациите в класовете MXGP, MX2, EMX250 и EMX300, както и първите маншове в последните два класа. Стартовият списък включва 93-ма състезатели от 33 държави.\nВ клас ЕМХ300 най-бърза обиколка за 1:58.072 минути записа чехът Васлав Ковар (Gas gas). Първият състезателен манш по-късно обаче бе спечелен от Майк Крас от Холандия с КТМ за общо време 29:59.371 минути, следван от Брад Андерсън (Великобритания, КТМ) със 7.259 секунди пасив. Ерик Уилемс от Белгия с КТМ стана трети с 19.755 секунди разлика, а Ковар остана четвърти.\nТрима българи излязоха на стартовата решетка за квалификацията на клас ЕМХ250. Майкъл Иванов (КТМ), Николай Малинов (KTM) и Станислав Цеклеов (КТМ) се разписаха съответно с 5-о, 19-о и 23-о място. Най-добра обиколка регистрира Брайън Стрюбърт (Kawasaki) – 1:53.589 минути, който малко по-късно спечели и първият състезателен манш в тази категория с общо време 29:38.030 минути. Втори, на 7.656 секунди, остана Матис Байсраме от Франция с Honda, следван от сънародникът му Том Виале (KTM) с разлика 11.360 секунди.\nБългарската надежда Майкъл Иванов вдигна на крака публиката в EMX250, като излезе пети на старта и с успешна атака срещу пилота на КТМ Джанлука Факети в 7-ата обиколка, излезе четвърти. 3 обиколки преди края обаче троянският пилот падна, отстъпи позицията на Факети и в крайна сметка допълни топ 5.\nБитките в клас MX2 започнаха още от квалификацията. Хорхе Прадо (KTM) поведе без изненада групата в 20-минутната плюс 2 обиколки сесия и увеличи преднината си с над 3.5 секунди. Американецът Томас Ковингтън започна да намалява бързо разликата, като малко преди финала на квалификацията се възползва перфектно от грешка на испанеца и финишира първи с 2.615 секунди преднина.\nДебют в клас МХ2 на световния шампионат по мотокрос направи българският състезател Алекс Димитров (КТМ), който се класира на 22-о място.\nСтрахотното представяне на Джефри Херлингс (KTM) в клас MXGP в първия ден на Grand Prix Bulgaria 2018 не изненада никого. Холандският състезател поведе още от старта пред Тим Гайзер (HRC Honda) и състезателя на Monster Energy Kawasaki Клемент Дисал. Победителят в предишната квалификация в Швейцария Антонио Кайроли (Red Bull KTM Factory Racing) завърши четвърти стартовата обиколка, следван от Ромейн Фебре (Monster Energy Yamaha Factory MXGP). Отпред Херлингс и Гайзер се движеха почти един до друг в първите няколко обиколки, преди холандецът да започне да натрупва преднина. На обиколка №6 Кайроли "сдаде" четвъртата позиция на Фебре и остана отзад на 5-о място, докато французинът изпусна Десал за 3-ото.\nТака Херлингс триумфира без проблем в квалификацията на клас MXGP, пресичайки финала за общо време 7:33.603 минути. Втори, на 1.672 секунди се нареди Тим Гайзер (Словения, Honda), а на третата позиция се класира Клемент Десал (Белгия, Kawasaki).\nСпоред програмата, състезателният ден днес стартира още в 09:20 часа със втория манш в клас EMX300. Първият манш на клас MX2 e от 13:05 часа.\nПилоти от 33 държави ще участват в Световното по мотокрос в Севлиево\nПетър Петров спечели три точки от Швейцария


Nike - OLX.bg - страница 3\nгр. Бургас, Център днес 17:18\nСпортна чанта Nike Swoosh\nгр. Габрово, Дядо Дянко днес 17:37\nгр. София, Младост 1А вчера 15:32\nНамерени 18833 обяви\nгр. Ямбол, Мототехника днес 20:47\nс. Чепинци днес 20:44\nNIKE горнише с етикета\nгр. Исперих днес 20:44\nгр. София, Студентски град днес 20:42\nNike FCB къси гащи\nгр. София, Овча купел днес 20:41\nгр. Габрово, Тлъчници днес 20:41\nНови Маратонки Найк Nike Vapor Speed Turf Football размер 42.5\nгр. Русе, Мидия Енос днес 20:40\nНови маратонки Найк Nike Ultra XT black snake размер 42.5\nМаратонки NIKE Jordan 38\nгр. Пловдив, Беломорски днес 20:39\nгр. Пазарджик, Идеален център днес 20:39\nNike phantom venom 2020\nгр. Ямбол, Боровец днес 20:39\nNike Lunarepic Flyknit 2, 40 номер\nгр. Силистра, Запад днес 20:36\nNike Toddler Girl's Air Max 90 - страхотни детски маратонки като нови\nгр. Казанлък днес 20:35\nКожени маратонки Nike 23 номер\nгр. София, 7-ми 11-ти километър днес 20:34\nNike FREE N27\nгр. София, Люлин 8 днес 20:34\nМаратонки Nike,номер 40\nгр. Пловдив, Каменица 2 днес 20:34\nгр. София, Люлин 1 днес 20:31\nКецове NIKE AIR JORDAN 1 черно бял\nгр. Варна, ХЕИ днес 20:26\nгр. София, Западен парк днес 20:25\nNike - раница черна\nгр. Шумен, Херсон днес 20:22\nNike- сак,чанта за през рамо\nгр. Шумен, Херсон днес 20:21\nNike mercurial 33 номер обувки\nгр. Сливен, Българка днес 20:21\nБели маратонки Calvin Klein, маратонки Nike и кецове CK и Replay\nгр. София, Редута днес 20:17\nNike Zoom Ascention Basketball детски маратонки\nгр. Русе, Широк център днес 20:15\nгр. Разград, Възраждане днес 20:08\nМаратонки Nike Renew\nгр. Ямбол, Аврен днес 20:07\nгр. Велинград днес 20:06\nДетски сандали Nike Sunray Protect 2 размер 22\nгр. София, Разсадника днес 20:03\nСпортни/фитнес обувки Nike Pro\nгр. София, Младост 3 днес 20:02\nгр. София, Западен парк днес 20:01\nДетски сандали Nike Sunray Protect 22 номер\nгр. София, Света Троица днес 20:01\nгр. Бургас, Зорница днес 20:00\nОбласт София-град (6002)\nОбласт Благоевград (913)\nОбласт Ямбол (407)\nОбласт Добрич (263)\nОбласт Видин (99)\nОбласт Пловдив (2081)\nОбласт Плевен (528)\nОбласт Кърджали (161)\nОбласт Варна (1592)\nОбласт Русе (524)\nОбласт Шумен (326)\nОбласт Враца (222)\nОбласт Монтана (136)\nОбласт Силистра (74)\nОбласт Бургас (1435)\nОбласт Габрово (293)\nОбласт Ловеч (206)\nОбласт Разград (128)\nОбласт Стара Загора (984)


Гражданско право — Адвокат Валентина Каменарска\nАдвокат Валентина Каменарска Гражданско право\nИмате нужда от топ адвокат по гражданско право за завеждане на гражданско дело?\nГражданското право в рамките на обективното право може да се дефинира като съвкупност от правни норми, уреждащи правоотношенията между гражданските субекти, включително физически лица, юридически лица и държавата.\nС какво може да сме ви полезни в областта на правото, когато сте изправени срещу обществена несправедливост срещу вашата личност, която заплашва да ви причини морални и/или материални вреди в перспектива?\nКак можете да бъдете ефективни в съда и какви стъпки да предприемете, за да се справите при подобни обстоятелства, използвайки закона във ваша полза при юридически казуси от граждански тип?\nПо-долу ще откриете част от нашите правни услуги в сферата на гражданското право:\nПравни консултации по гражданскоправни въпроси;\nОхранителни и заповедни производства;\nПроцесуално представителство и защита в изпълнителното производство;\nПроцесуално представителство и правна защита пред всички съдебни инстанции, особени юрисдикции и арбитражи при воденето на граждански дела – в областта на търговското, облигационното, застрахователното, трудовото, вещното, семейното и наследственото право.\nНе оставяйте несправедливостта да победи и се доверете на експертната помощ на ТОП адвокат по гражданско право и дела!


Братята от Ада\nЗаглавие: Братята от Ада Пон Ное 28, 2011 8:46 am\nТяхната база се намираше в един апартамент, съставен от три стаи плюс банята и почти никакъв интериор. До Нед и Доминик Лансър се прибягваше когато положението бе неспасяемо, а лидерите нямаха възможност да се заемат с проблема. При тях идваха и ученици, които им плащаха, за да изпълнят мисиите им вместо тях. Може да се каже, че те са наемници, чийто праг не падаше над 300 злато на всеки. Нямаше задача, която близнаците да не можеха да свършат. Те бяха момчетата за черната работа.\nЗаглавие: Re: Братята от Ада Съб Яну 12, 2013 12:44 pm\nБеше сутрин. Слънцето току се бе показало на небосклона, когато пред къщата на Нед и Доминик се появиха две фигури. Ясно си личеше че бяха мъже. Единият тукашен, но никой не го бе виждал с години. А другия бе един от най-известните търговци на оръжия в града.\nЛицата им изглеждаха изморени. Слънцето дразнеше очите им, а те се дразнеха на светлината му. Понякога некромансъра псуваше, като гледаше в небето и правеше неприлични жестове към светещото кълбо.\n- Кой я измисли тази простотия? Не може ли просто да си е вечна тъмнина? Колко по-хубаво щеше да бъде...\n- Ти май не си излизал скоро от гората, а?\n- Не май, ами не съм. Бях забравил колко противно красив е този град.\nКогато двамата се приближиха до къщата, внимателно огледаха входа. Нямаше никой а и не се виждаха признаци някой да е вътре в апартамента. Въпреки това, решиха да проверят.\nНекромансъра се приближи до вратата и открехна дръжката. Странно или не - беше отворено.\n- Май някой се е прибрал. Да проверим?\nПриятеля му кимна в знак на съгласие и двамата преминаха през вратата. Когато влязоха в жилището, осъзнаха че са сами, поне в стаята в която се намираха.\n- Дани, провери в стаята в ляво, а аз ще видя тук.\n- Ок, внимавай...\nДвамата се разделиха и всеки влезе в отделната стая. След около минута, се срещнаха пак в общата стая с разочаровани физиономии.\n- Тц, няма никой.\n- И тук. Явно са се покрили. Какво ще правим сега?\nГладиатора се замисли. Оглеждаше стаята, търсейки поне нещо, което да му подскаже какво да правят. Но, нямаше късмет. Всичко бе толкова изрядно почистено и оправено, сякаш никой не е живял тук.\n- Предлагам да тръгнем към Роузкилл. Ако там никой не знае къде е, някой ще пострада. И то сериозно!\nЛек гняв се четеше по лицето на Дрейк Туул. Вече бе сигурен че нещо се е случило с момичето, а той не е бил там за да и помогне. Знаеше кой да търси и къде да го намери. Но ако той не му помогнеше за да я намери, щеше много да се ядоса. Само при мисълта че някой може да е и е сторил нещо, кръвта в тялото му започваше да бушува бясно.\nЯдосан от малкия неуспех, Дрейк изрита единствената мебел в стаята, която бе направена от стъкло - а именно една малка маса, до която стояха два дървени стола. Плота и се пръсна на малки парченца, които се посипаха по земята, като зимен снежец.\n- Трябва да тръгваме, нямаме много време, ако не искаме и Боунс да се е покрил.\nДвамата се отправиха към изхода, като дори не затвориха вратата зад себе си. Когато се отдалечиха на около двеста метра от къщата, на входа се появиха двамата братя.\nНед се обърна към брат си и го потупа по рамото.\n- Трябва да предупредим онзи лудия, преди да е станало късно.\n- Какво ти пука? Той е само клиент. Ние си свършихме работата с него. Не му дължим нищо.\n- Така е, но знаеш че той е човек с много пари. А ние, обичаме хората с пари. Нали?\n- Мамка му, прав си. А и трябва да си купя нова маса, заради онзи некадърник. Само като се сетя колко се бях изръсил за тази...\n- Зарежи я, давай да тръгваме след тях, преди да е станало късно...\nМинута по-късно, къщата остана празна. Братята също поеха към сградата където се обучаваха некромансърите.